Vytautas Blūšius

**Vytautas Blūšius** (1930 m. vasario 16 d. Ūdrupyje, Liudvinavo valsčius, Marijampolės apskritis – 2019 m. vasario 18 d. Klaipėdoje) – Lietuvos choro dirigentas, pedagogas, kompozitorius.

## Biografija
1937–1941 m. mokėsi Kūlokų pradžios mokykloje, 1943–1947 m. Liudvinavo progimnazijoje, 1948–1951 m. Kauno 3-iojoje darbo jaunimo vidurinėje mokykloje. 1948 m. įstojęs į Kauno Juozo Gruodžio muzikos mokyklą, 1948–1952 m. choro dirigavimo mokėsi pas Andrių Kairį ir Nikodemą Martinonį, 1952–1956 m. kompozicijos pas Vytautą Klovą ir Algimantą Daunorą.

1950–1951 m. Kauno mėsos kombinato mišriojo choro vadovas. 1951–1955 m. Kauno miesto 34-ojo ir 36-ojo vaikų darželių muzikos vadovas, 1954–1955 m. miesto 1-ųjų gimdymo namų moterų choro vadovas – parengė chorą 1955 m. respublikinei dainų šventei. 1955–1957 m. Kauno arkikatedros bazilikos mišriojo choro, 1956–1958 m. Profsąjungų kultūros rūmų vaikų choro vadovas. 1958–1961 m. choro dirigavimą neakivaizdiniu būdu studijavo LSSR konservatorijoje (vyr. dėst. Jono Vadausko klasė).

1955–1961 m. Kauno Salomėjos Nėries vidurinės mokyklos muzikos mokytojas, vaikų ir merginų choro (100–140 dalyvių) vadovas. Šis merginų choras tuo metu buvo vienas geriausių kolektyvų Kauno mieste; 1957 m. I-e respublikinio jaunimo festivalio konkurse laimėjo antrąją vietą, o 1960 m. respublikinės dainų šventės konkurse – pirmąją. 1958–1960 m. Kauno politechnikos instituto dainų ir šokių ansamblio „Nemunas“ choro vadovas. 1959–1961 m. Kauno vaikų muzikos mokyklos direktoriaus pavaduotojas mokymo reikalams. 1961–1963 m. Kauno vidurinės meno mokyklos direktorius. 1962–1972 m. Lietuvos žemės ūkio akademijos mišriojo choro „Daina“ chormeisteris. 1963–1973 m. Kauno J. Gruodžio aukštesniosios muzikos mokyklos direktorius ir choro dirigavimo dėstytojas.

Nuo 1973 m. rudens – LSSR konservatorijos Klaipėdos fakultetų vyr. dėstytojas, 1974–1983 m. muzikos mokytojų specialybės neakivaizdinio skyriaus choro studijos vadovas, 1975–1987 m. Kultūros fakulteto dekanas, nuo 1977 m. e. doc. pareigas, nuo 1987 m. docentas, 1987–1995 m. fakultetų prorektorius studijų ir bendriesiems reikalams, nuo 1995 m. Klaipėdos universiteto Menų fakulteto Chorvedybos katedros docentas.

Muzikos mokymo įstaigose išugdė būrį chorvedžių. Parašė nemaža straipsnių ir chorų koncertų recenzijų, parengė ir išleido mokslinių metodinių darbų ir mokymo priemonių. Sukūrė per 140 vokalinių ir instrumentinių kūrinių, harmonizavo lietuvių liaudies dainų.

V. Blūšius atliko didelį visuomeninį darbą. Buvo Kauno miesto dainų švenčių organizatorius ir vyr. dirigentas. Chorų apžiūrų ir konkursų žiuri pirmininkas arba narys, Kauno miesto liaudies deputatų tarybos deputatas, Kauno ir Klaipėdos miestų chorvedžių tarybos pirmininkas, respublikinių dainų švenčių konsultantas, respublikinių ir Baltijos respublikų studentų dainų švenčių „Gaudeamus“ chorų tvarkytojas ir režisierius Lietuvoje, Latvijoje ir Estijoje, valstybinių egzaminų komisijų pirmininkas ir narys, Stasio Šimkaus chorų konkursų Klaipėdoje iniciatorius ir organizatorius.

## Bibliografija
* Po mūzų stogu: trumpa Klaipėdos universiteto Menų fakulteto istorinė apžvalga su iliustracijomis (dail. Algis Kliševičius). – Klaipėda: Klaipėdos rytas, 1996. – 117 p.: fotogr.
* Kauno Juozo Gruodžio konservatorija, 1920–2000: leidinys išleistas Kauno Juozo Gruodžio konservatorijos 80-mečio jubiliejui. – Kaunas: J. Petronio leidykla, 2000. – 367 p.: iliustr. – ISBN 9986-9305-2-9
* Ir teka… Ir skamba… Alna: Klaipėdos miesto savivaldybės Muzikos centro mišriam chorui „Alna“ – dešimt metų. – Klaipėda, 2003. – 27 p.: iliustr.
* Elena Martinonienė-Navickaitė: gyvenimas ir veikla, prisiminimai, laiškai / Aušra Svirskienė, Vytautas Blūšius, Elena Jokūbonienė. – Kaunas: Spalvų kraitė, 2005. – 126 p.: iliustr. – ISBN 9955-411-30-9
* Klaipėdos miesto chorinė bendrija „Aukuras“ / Vytautas Blūšius, Algirdas Šumskis, Robertas Varnas. – Klaipėda: Druka, 2008. – 295 p.: iliustr. – ISBN 978-609-404-007-8

## Įvertinimas
* 1964 m. Liaudies švietimo pirmūno ženklelis
* 1965 m. LTSR nusipelnęs mokytojas
* 1980 m. Kultūros žymūno ženklas

## Šaltiniai